钦定古今图书集成/明伦汇编/官常典/第278卷 > 《学士柏诗》〈有序〉李东阳
## 钦定古今图书集成/明伦汇编/官常典/第278卷 > 《学士柏诗》〈有序〉李东阳

“翰林后堂之后有《双柏》焉。学士《竹嵒》” ，柯先生所植也。先生当天顺甲申年，诏授庶吉士业，东阳辱在十八人之列。后三年为成化丁亥，先生实掌院事，乃植兹柏。其初仅三尺强耳。及先生以少詹事终制于莆，被召不起而卒。三十年柏已逾二丈，郁然对峙，其风致不减于昔，而干格有加。弘治癸丑，东阳为太常少卿兼侍讲学士，踵先生故事，乃以此题课诸吉士。于是顾清、士廉辈二十二人，人赋一歌，感旧、怀贤，各极思致。弋阳汪俊抑之有“一日百匝行树底” 之句。怅然感之，续为一章，以毕未尽之志，欲汇之成帙，遗先生之子中书舍人宗文。因循荏苒又六七年，二十人者亦已物故，复多散处，仅得十有馀篇，勒为一卷。《诗》云：

“我行树阴日百匝，雨叶风枝自萧飒。惟有诸生识我
情，傍人不解空嘲狎。我见先生种树年，我身尚短树
及肩。枝蟠江山地可缩，手斡造化天无权。琼台翠阁
何森爽，院柳庭花敢争长。芘荫长留六月阴，盘回直
与孤云上。材堪五凤难为用，根到九泉终不枉。零落
青袍几故人，琮琤玉佩空遗响。当时院长文安公，柯”
亭刘井相西东。百年遗爱岂独此，此树欲比人中龙。
树犹如此我何似，已愧斑白非儿童。名收榱桷有先
后，寿比金石无终穷。下堂再拜想颜色，仰面正拂长
髯风。